Predkladacia správa

	Vo všeobecnej časti dôvodovej správy sa konštatuje, že novela Občianskeho súdneho poriadku sa dotýka domáceho násilia. Predkladacia správa, ktorú písal navrhovateľ uvádza niekoľko definícií domáceho násilia, z ktorých najširšia okrem násilia na deťoch uvádza aj zanedbávanie starých ľudí.
K bodu 1 : 
Úprava § 75 ods. 2 zavádza špeciálnu sedemdňovú lehotu na vydanie predbežného opatrenia súdu v prípadoch, ktoré sa týkajú maloletých detí alebo osôb ohrozených násilím. V týchto prípadoch má takýto procesný inštitút opodstatnenie, keďže zabezpečuje ochranu mimoriadne dôležitého spoločenského záujmu. Súd zároveň nemusí rozhodnúť v tejto lehote kým nebudú odstránené vady podania. 
V závere tohto ustanovenia sa uvádza, že súd v ostatných prípadoch rozhodne o predbežnom opatrení do 30 dní od podania návrhu alebo odstránenia vád tohto návrhu. V týchto prípadoch by zavedenie počítania 30- dňovej lehoty od prípadného odstránenia vád návrhu, mohlo predĺžiť občianske súdne konanie, keďže  doterajšia úprava takéto počítanie neumožňovala.
K bodu 2 :
V § 76 ods. 1 písm. g) sa zavádza ako nový druh predbežného opatrenia povinnosť nepribližovať sa na vzdialenosť menej ako 5 metrov k osobe blízkej alebo osobe, ktorá je v jeho starostlivosti alebo vo výchove, vo vzťahu ku ktorej je dôvodne podozrivý z násilia.
Táto povinnosť je v našom právnom poriadku nerealizovateľná aj vzhľadom na skutočnosť, že účastník konania sa musí napr. pri úkonoch súdu bezprostredne dostať do vzdialenosti menej ako 5 metrov. 
K bodu 3 : 
Zároveň nie  je možné akceptovať sedemdňovú lehotu na používanie v odvolacom konaní, ako to umožňuje navrhovaný § 211 ods. 2 Občianskeho súdneho poriadku, keďže súd musí dodržať lehotu 15 dní, v ktorej sa účastníci môžu odvolať. Použitie sedemdňovej lehoty je preto pre účely odvolacieho konania vylúčené. Preto navrhujeme lehotu pre odvolacie konanie upraviť napr. na 30 dní od podania tohto odvolania alebo od odstránenia jeho vád.
Úmysel navrhovanej úpravy je spoločensky prospešný, preto po zapracovaní uvedených pripomienok navrhujeme, aby vláda Slovenskej republiky vyslovila súhlas s návrhom Výboru NR SR pre vzdelanie, vedu, mládež a šport na vydanie zákona, ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov.